স্করপিও থেকে উদ্ধার ৫ কোটি টাকা! গ্রেফতার ২

ওয়েব ডেস্ক : বড় সাফল্য পেল পশ্চিমবঙ্গ স্পেশাল টাস্ক ফোর্স (STF)। গোপন সূত্রে খবর পেয়ে বিপুল পরিমাণ টাকা উদ্ধার (Money recovered) করলেন তদন্তকারীরা। নারায়ণপুর থানার পুলিশের সঙ্গে যৌথ অভিযানে উদ্ধার হয়েছে পাঁচ কোটি টাকা নগদ। এই ঘটনায় দু’জনকে গ্রেফতার করেছে পুলিশ। সঙ্গে বাজেয়াপ্ত করা হয়েছে সাদা রঙের একটি মাহিন্দ্রা স্করপিও।

সূত্রের খবর, গত ১৬ নভেম্বর, রবিবার বারোমাঠা মোড়ের কাছে সন্দেহজনক একটি গাড়ির তল্লাশি চালায় এসটিএফ (STF) ও নারায়নপুর থানার যৌথ তদন্তকারী দল। বিরাটপুর থেকে আসা স্করপিও গাড়িটি থামিয়ে তল্লাশি চালাতেই বিপুল পরিমাণ টাকা উদ্ধার হয়। উদ্ধার করা হয় পাঁচ কোটি টাকা।

আরও খবর : বোমা উদ্ধারে বড় সাফল্য! পুলিশের জালে বোমা তৈরির মূল পান্ডা

এই ঘটনায় দু’জনকে গ্রেফাতার করেছে পুলিশ। অভিযুক্তদের নাম হল আকরম খান (৩৫) এবং ইমরান খান (৩১)। দুই অভিযুক্তই বীরভূমের বাসিন্দা বলে জানা গিয়েছে। সূত্রের খবর, তল্লাশি চালানোর সময় তদন্তকারীরা দেখতে পান গাড়ির ভিতরে বহু জিপ-লক ব্যাগে করে রাখা ছিল মোট পাঁচ কোটি টাকা। এই বিপুল অর্থের উৎস সম্পর্কে কোনও সদুত্তর বা বৈধ নথি দেখাতে পারেনি অভিযুক্তরা। তার পরেই তাদেরকে গ্রেফতার করা হয়। তবে ওই বিপুল পরিমাণ টাকা কোথা থেকে এবং কী জন্য নিয়ে যাওয়া হচ্ছিল? সে বিষয়ে কিছু জানা যায়নি।

ঘটনার পর সাদা রঙের মাহিন্দ্রা স্করপিওটিকে বাজেয়াপ্ত করা হয়েছে। নারায়ণপুর থানায় অভিযুক্ত দু’জনের বিরুদ্ধে মামলা রুজু হয়েছে। তদন্তভার ইতিমধ্যেই গ্রহণ করেছে এসটিএফ (STF) পশ্চিমবঙ্গ। অর্থ পাচার চক্রের সঙ্গে কোনও যোগ রয়েছে কি না, তা খতিয়ে দেখছে তদন্তকারী দল।